Všeobecne záväzné nariadenie obce Vinohrady nad Váhom  č.1 /2014
pre núdzové zásobovanie obyvateľov pitnou vodou

Obecné zastupiteľstvo vo Vinohradoch nad Váhom v zmysle ustanovenia § 6 ods. 1 v spojení s § 4 ods.3 písm. g) zákona  č. 369/1990 Zb. o obecnom zriadení v znení neskorších predpisov, § 36 ods. 7  zákona NR SR č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach  a v znení Vyhlášky MŽP SR č.220/2012 Z. z., ktorou sa ustanovujú podrobnosti o zásobovaní vodou na obdobie krízovej situácie vydáva toto všeobecne záväzné nariadenie.

§ 1

Predmet úpravy

Toto všeobecne záväzné nariadenie (ďalej len VZN) určuje úlohy, opatrenia a postup na  úseku núdzového zásobovania obyvateľstva obce Vinohrady nad Váhom pitnou vodou.

Toto VZN upravuje:
a)	dočasné obmedzenie alebo zákaz užívania pitnej vody na iné účely, ak je to nevyhnutné na zabezpečenie zásobovania pitnou vodou v obci, v čase jej nedostatku, 
b)	spôsob náhradného zásobovania vodou normy potreby pitnej vody pre núdzové zásobovanie,
c)	požiadavky na kvalitu pitnej vody pre núdzové zásobovanie.

§ 2
Základné pojmy

Núdzové zásobovanie pitnou vodou je v zmysle vyhlášky MŽP SR č. 220/2012 Z. z.           §1 ods. 1, ktorou sa ustanovujú podrobnosti o zásobovaní vodou na obdobie krízovej situácie vykonávanie organizačných, materiálnych a technických činností na zabezpečenie dodávok pitnej vody pre obyvateľstvo pri prerušení jej dodávky z verejného vodovodu.
Minimálna potreba pitnej vody pri núdzovom zásobovaní pitnou vodou je 10 litrov na osobu denne. Minimálna potreba pitnej vody v mimoriadne nepriaznivých podmienkach je     5 litrov na osobu denne, najviac počas troch po sebe nasledujúcich dňoch.
Minimálna potreba pitnej vody pre organizácie zdravotníckeho zabezpečenia je 30 litrov na lôžko denne.
Náhradné zásobovanie do miest distribúcie pitnej vody podľa § 18 ods. 3 písm. d) zákona             č. 442/2002 Z. z. sa v rámci núdzového zásobovania pitnou vodou vykonáva 
a) osobitnými prepravnými prostriedkami určenými na prepravu pitnej vody, ktorými sú cisterny,
b) inými prostriedkami vhodnými na prepravu pitnej vody,
c) formou dodávky balenej pitnej vody.

§ 3

Dočasné obmedzenie alebo zákaz užívania pitnej vody

1. Dočasne obmedziť alebo zakázať užívanie pitnej vody z verejného vodovodu na iné účely ako je zásobovanie obyvateľov pitnou vodou môže vyhlásiť starostka obce v mieste obvyklým spôsobom v dôsledku poklesu výdatnosti vodného zdroja, najmä vplyvom nepriaznivých klimatických podmienok, deštrukčnej činnosti na zariadeniach zásobovacieho systému a kontaminácie pitnej vody. Vo vyhlásení sa uvedie čas, od kedy platí obmedzenie alebo zákaz užívania pitnej vody z verejného vodovodu na iné účely ako je zásobovanie obyvateľov pitnou vodou.

2. Ak nebude vyhlásením starostky obce upresnená iná doba obmedzenia, tak platí, že v čase obmedzenia užívania pitnej vody na iné účely ako je zásobovanie obyvateľov pitnou vodou je zakázané počas dňa od 5.00 hod do 9.00 hod. a od 16.00 hod do 23.00 hod  používanie pitnej vody z verejného vodovodu na polievanie záhrad, ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, stavebné účely a upratovanie. 

3. V čase zákazu užívania pitnej vody na iné účely ako je zásobovanie obyvateľov pitnou vodou je zakázané celodenne, t.j. 24 hodín používanie pitnej vody z verejného vodovodu na polievanie záhrad,  ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, stavebné účely a upratovanie. 

4. Dodávka pitnej vody bude v plnom rozsahu obnovená bez meškania po odpadnutí dôvodov obmedzenia alebo zákazu užívania pitnej vody z verejného vodovodu na iné účely, ako je zásobovanie obyvateľov pitnou vodou. O obnovení dodávky pitnej vody obec informuje obyvateľov v mieste obvyklým spôsobom.

§ 4

Spôsob náhradného zásobovania pitnou vodou

1. Ak nemožno zabezpečiť dodávku pitnej vody verejným vodovodom, starostka obce v spolupráci s prevádzkovateľom verejného vodovodu Západoslovenskou vodárenskou spoločnosťou a.s. Nitra (ďalej len ,,ZVS a.s. Nitra“) závod Šaľa zabezpečí dodávku pitnej vody náhradným zásobovaním pitnou vodou. Dodávka pitnej vody náhradným zásobovaním sa zabezpečuje rozvozom cisternami alebo inými prepravnými prostriedkami. 

2. Odberné miesta, miesta a čas pristavenia cisterny s pitnou vodou oznámi obec v mieste obvyklým spôsobom.

3. Pri dodávke pitnej vody náhradným zásobovaním prostredníctvom Západoslovenskej vodárenskej spoločnosti a.s. Nitra závod Šaľa sa zabezpečuje dodávka pitnej vody v zníženom množstve. 

4. Zásobovateľ zodpovedá za to, že pri náhradnom zásobovaní pitnou vodou – cisternou nedôjde k zníženiu jej kvality, pričom voda musí spĺňať všetky podmienky na kvalitu pitnej vody.
§ 5

Núdzové zásobovanie pitnou vodou počas krízovej situácie

1. Ak nemožno v dôsledku mimoriadne sťažených podmienok (na prežitie) zabezpečiť dodávku pitnej vody náhradným zásobovaním pitnou vodou, vykoná sa núdzové zásobovanie pitnou vodou, ktorým sa zabezpečuje dodávka pitnej vody len na úrovni minimálnej potreby pitnej vody.

2. Minimálna potreba pitnej vody na núdzové zásobovanie pitnou vodou je 10 litrov na osobu denne, v mimoriadne nepriaznivých podmienkach 5 litrov na osobu denne, najviac počas troch po sebe nasledujúcich dňoch.

3. Núdzové zásobovanie pitnou vodou v obci a výdaj pitnej vody obyvateľstvu organizuje a zabezpečuje obec. Obec zabezpečí zásobovanie pitnou vodou pre  materskú školu a základnú školu  ktoré pôsobia na území obce. 

4. Obec oznámi vznik krízovej situácie a zavedenie núdzového zásobovania  obyvateľstva pitnou vodou v miestnom rozhlase. Zároveň informuje obyvateľstvo  o harmonograme výdaja pitnej vody, miestach výdajní pitnej vody  pre jednotlivé ulice  a ďalšie subjekty pôsobiace na území obce a stanovenom množstve pitnej vody na osobu.

5. Prevzatie určeného množstva pitnej vody vo výdajni pitnej vody je odberateľ povinný  podpísať na prehľade o výdaji pitnej vody.

6. Právnické osoby a fyzické osoby, vykonávajúce podnikateľskú činnosť, si dovoz pitnej vody do svojich prevádzok zabezpečujú sami z príslušnej výdajne vody v obci. 

7. V období núdzového zásobovania pitnou vodou sa prísne zakazuje používanie pitnej vody na iné účely.

§ 6

Práva a povinnosti odberateľov pitnej vody

Odberateľ pitnej vody - fyzická osoba, právnická osoba a fyzická osoba podnikateľ
a)	pri náhradnom zásobovaní pitnou vodou má právo na odber pitnej vody v stanovenom množstve (v zmysle § 5, ods. 2)
b)	je povinný v čase dočasného obmedzenia alebo zákazu užívania pitnej vody z verejného vodovodu na iné účely ako je zásobovanie obyvateľov pitnou vodou, hospodárne nakladať s pitnou vodou,
c)	je povinný dodržiavať pokyny starostky obce pri odoberaní pitnej vody na odbernom mieste.
d)	zodpovedá za kvalitu už odobratého množstva pitnej vody.

§ 7

Dokumentácia obce na úseku núdzového zásobovania pitnou vodou

1. Obec spracuje v zmysle platnej legislatívy dokumentáciu núdzového zásobovania pitnou vodou v ktorej určí:

-	priestory umiestnenia výdajní pitnej vody, okruh odberateľov po uliciach a osoby zodpovedné za výdaj pitnej vody vo výdajniach pitnej vody a vedenie príslušnej dokumentácie.
-	ďalšie zdroje pitnej vody na území obce využiteľné pre núdzové zásobovanie obyvateľstva pitnou vodou v prípade výpadku elektrického prúdu
-	zodpovedných zástupcov obce pre koordináciu a spoluprácu s Okresným úradom Galanta a so ZVS a.s. Nitra
-	organizáciu a spôsob zabezpečenia pitnou vodou pre subjekty pôsobiace na území obce

§ 8

Sankcie 

1. Kontrolu dodržiavania VZN je oprávnený vykonávať kontrolór obce a poverení zamestnanci  obce Vinohrady nad Váhom. 

2. Právnickej osobe alebo fyzickej osobe oprávnenej na podnikanie v zmysle §13 ods.9 písm. a) zákona č. 369/1990 Zb. o obecnom zriadení v znení neskorších predpisov môže obec za porušenie ustanovení tohto VZN uložiť pokutu až do výšky 6 638 €.

3. Fyzickej osobe v zmysle § 46 zákona č. 372/1990 Zb. o priestupkoch v znení neskorších predpisov môže byť za porušenie tohto VZN uložená pokuta do výšky 33 €.

§ 9

1. VZN obce Vinohrady nad Váhom č. 1/2014 o dočasnom obmedzení alebo o zákaze užívania pitnej vody v čase jej nedostatku a o spôsobe náhradného zásobovania vodou schválilo obecné  zastupiteľstvo vo Vinohradoch nad Váhom  na svojom zasadnutí dňa 7.4.                                                2014 uznesením č. 5/2014.

2. Toto VZN nadobúda účinnosť 15. dňom po jeho zverejnení na úradnej tabuli. 
							
                                                               Ing. Eva Hanusová   v. r. 
                                                                 starostka obce

Návrh vyvesený na úradnej tabuli v obci:                21. 3.  2014
Návrh zverejnený na internetovej stránke obce:      20. 3.  2014
Návrh schválený obecným zastupiteľstvom:             7. 4.  2014
VZN vyvesené na úradnej tabuli:                             10. 4. 2014
VZN zverejnené na internetovej stránke:                 13.4.  2014
VZN nadobúda účinnosť:                                          25.4 . 2014